Flere skud affyret i indre København kort efter midnat: Tre personer ramt af skud. Gerningsmand på fri fod

Ved du noget, så kontakt os. Sms/mms til 1224 (alm. takst), eller send mail til 1224@eb.dk.

En person er blevet skudt i hovedet ved den jødiske synagoge i Krystalgade i København.

Samtidig er to politifolk blevet skudt i henholdsvis arm og ben, oplyser Københavns Politi til Ekstra Bladet.

Gerningsmanden fra skyderiet i Krystalgade er ifølge politiet flygtet til fods fra stedet.

Se video fra Nørre Voldgade her:

Han beskrives som: Mand, iført sort bukser og sorte sko. Han var desuden iført en lysegrå jakke med fler-farvede lyse felter.

En person er blevet anholdt, men anholdelsen har ifølge kommunikationsmedarbejder ved Københavns Politi Steen Hansen ingen relation til skudepisoden.

Udover skyderiet i Krystalgade er der ifølge øjenvidner blevet affyret skud ved Botanisk Have tæt ved Nørreport Station, hvor politiet arbejder på højtryk. Politiet kan dog ikke bekræfte, at der er affyret skud ved Nørreport eller Botanisk Have.

Skudepisoden i Krystalgade fandt sted kort efter midnat.

Det er ifølge politiet endnu for tidligt at sige, om skudepisoden efter midnat hænger sammen med lørdagens formodede terrorangreb på Krudttønden på Østerbro.

I Øster Farimagsgade lige ved det gamle kommunehospital har en stor gruppe betjente med hævede pistoler gemt sig bag en bus. Det fortæller Ekstra Bladets udsendte fotograf, som tilføjer, at man leder efter mistænkte i Botanisk Have.

(Foto: Kenneth Meyer)

- De har trukket deres pistoler og stopper cyklister, fortæller han.

Ekstra Bladets udsendte reporter på den anden side af Nørreport Station fortæller, at skarpt bevæbnet politi bevogter sidevejene til Nørre Voldgade.

- Folk, som kommer ud af barene og ser nysgerrigt til med deres fadøl, bliver dirigeret væk fra stedet - lettere overraskede og forvirrede over, hvad der sker, siger Ekstra Bladets udsendte.

Hele området omkring Nørreport Station er afspærret, og på Nørre Voldgade op mod stationen holder ambulancer og lægeambulancer med blink i en lang kø klar til at rykke ud.

- Ej, Hvad sker der?, spørger to kvinder på cykel, som bliver stoppet i Teglgårdstræde, en politimand med våben.

- I må udenom, svarer politimanden, der har været skyderi.

- Handler det om det i eftermiddag? Spørger de, og politimanden svarer, at det ved man ikke.

En ung fyr tjekker mobilen og siger til kvinderne, at han lige har læst på Ekstra Bladet, at en er skudt i hovedet.

- Jeg tror bare vi tager hjem nu, siger den ene kvinde til den anden.

Ifølge Ekstra Bladets fotograf er der også svært bevæbnede betjente ved Vesterport.

Et øjenvidne fortæller ved 01-tiden til Ekstra Bladet, at han hørte to skud, der blev affyret ved Botanisk Have over for Gothersgade 137 ved Nørreport.

(Foto: Kenneth Meyer)

- Vi hørte to skud, og så råbte politiet: 'To anholdte', fortæller Peter Larsen, der er nærmeste nabo til dramaet.

Han fortæller, at politiet er massivt til stede ved Botanisk have.

Et andet vidne tæt på begivenhederne fortæller til Ekstra Bladet, at hun hørte flere skud og så en gruppe mennesker, som løb.

- Til at starte med troede jeg ikke, det var alvorligt, men da jeg hørte skud anden gang, gik det op for mig, at det var alvorligt, siger Signe Buchard til Ekstra Bladet.

Den skrækslagne kvinde flygtede til fods fra stedet og befinder sig lige nu på Kongens Nytorv.

Ved du noget, så kontakt os. Sms/mms til 1224 (alm. takst), eller send mail til 1224@eb.dk.